Ismét lehet jelentkezni az Év Tájépítésze és az Év Junior Tájépítésze díjakra

A Magyar Építész Kamara Táj‐ és Kertépítészeti Tagozata, a Magyar Tájépítészek Szövetsége és a Wienerberger Zrt. – mint a Semmelrock termékek gyártója és forgalmazója – idén is meghirdette az Év Tájépítésze és az Év Junior Tájépítésze díjakat. A 13 éve alapított rangos elismerésekre február 21-ig és április 18-ig lehet jelölést leadni és jelentkezni.

Az Év Tájépítésze Díj az aktív szakmagyakorlók egy rövidebb szakmai periódusának kiemelkedő – maximum 10 évre kiterjedő – teljesítményét és a szakmai innováció elismerését célozza. Az idei díjra február 21-ig lehet jelölést leadni és jelentkezni, mely során először egy képes szakmai önéletrajzot, majd a döntőbe jutott pályázóknak egy portfóliót kell feltölteniük a weboldalra. A tájépítészet sokszínűsége miatt a pályázatok vizuális és esztétikai szempontból nehezen összehasonlíthatók. Ezért a portfólió célja nem csupán a projektek bemutatása, hanem a pályázó egyedi gondolkodásmódjának, személyiségének, következetes teljesítményének és példamutatásának megjelenítése.

Az Év Tájépítésze díj nyertese a Wienerberger Zrt. által felajánlott nettó 1.000.000 Ft, illetve a győztesen kívül négy döntős egyenként nettó 250.000 Ft pénzdíjban részesül. A közönségszavazás győztese értékes tárgynyereményt és további nettó 250.000 Ft pénzdíjat kap.

A fiatal tehetségeket is keresik

Ezzel párhuzamosan az Év Junior Tájépítésze Díj pályázatára is lehet jelentkezni április 18-ig. Ez kizárólag egyéni pályázók számára érhető el, és az egyetemi éveiket töltő, valamint az aktív, kreatív fiatal, pályakezdő tájépítészeket ismeri el. A pályázat célja, hogy egy konkrét tervezési feladaton keresztül bemutatkozhassanak a fiatal tájépítész tehetségek. Az idei verseny témája a „Belvárosi oázis! Avagy hogyan éljük túl a nyarat egy nagyvárosban?”, ahol a budapesti Nyugati téri autóbusz pályaudvar helyén a mai kor városi és klímaválságának kihívásaira reflektáló, élhetőbb városi tér kialakítására nyújthatnak be terveket a pályázók.

Az Év Junior Tájépítésze Díjra érkezett pályaművek értékelésekor a zsűri kiemelten figyel a szakmai innovációra, újszerűségre, társadalmi hatásosságra és korszerűségre, valamint arra, hogy a művek mennyire illeszkednek kulturálisan, környezetileg és gazdaságilag az adott területhez és a hely szelleméhez. Fontos szempont az integratív szemléletmód, a kreativitás és a problémamegoldó képesség, valamint a pályaművek kidolgozottsága, színvonala és prezentációs minősége. Emellett a hagyományos tájépítészeti értékek megjelenése, a klímatudatosság és a fenntarthatóság is hangsúlyos szerepet kap az elbírálás során.

Az Év Junior Tájépítésze díj nyertese a Wienerberger Zrt. által felajánlott nettó 250.000 Ft pénzdíjban részesül.

Mindkét pályázat díjátadó gálájára 2025. május 8-án kerül sor.

További információ: https://evtajepitesze.hu/ev-tajepitesze-dij

Sajtókapcsolat:

* Buza Márton, ügyfélmenedzser
* NOGUCHI
* mbuza@noguchi.hu

|  |  |
| --- | --- |
|  | © Fotó: Év Tájépítésze Díj Facebook oldalÉv Tájépítésze Díjátadó Gála 2024. |

Eredeti tartalom: Wienerberger Magyarország

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/?p=18372